Σάλος έχει ξεσπάσει, ακόμη και στο εσωτερικό της ΝΔ, για τους διορισμούς διοικητών στα νοσοκομεία , που ανακοίνωσε ο υπουργός Υγείας, Βασίλης Κικίλιας

Την παραίτησή του υπέβαλε ο κ. Κωνσταντίνος Πατέρας, από τη θέση του Διοικητή του Γ.Ν. Καρδίτσας. Την παραίτηση έκανε αποδεκτή ο υπουργός Υγείας κ. Βασίλης Κικίλιας, ενώ σάλος έχει ξεσπάσει για τη λίστα, στην οποία πρέπει να τονιστεί ότι υπάρχουν πολλοί απόστρατοι. Ωστόσο η λίστα δόθηκε απλά στη δημοσιότητα, χωρίς βιογραφικά και άλλα στοιχεία για την επιλογή των διοικητών στα νοσοκομεία.

Σύμφωνα με πληροφορίες τον παραίτησαν, μετά το σάλο που είχε ξεσπάσει.

▶ ΣΥΡΙΖΑ: Ο Μητσοτάκης να παραιτήσει τους 111 «άριστους» και τον υπουργό των ρουσφετιών

Ο διορισμός του 80χρονου πρώην πολιτευτή βρέθηκε στο επίκεντρο της αντιπαράθεσης. Ο κ.Πατέρας πολιτευόταν στο παρελθόν με τη ΝΔ και τα τελευταία χρόνια με τους ΑΝΕΛ και το ΛΑΟΣ.

Είχε αποχωρήσει από τους ΑΝΕΛ τον Ιούνιο του 2016 καταγγέλλοντας το κόμμα του Πάνου Καμμένου, με την εκπρόσωπο του κόμματος Μανταλένα Παπαδοπούλου να τον κατηγορεί εν συνεχεία ότι ζητούσε να διοριστεί διοικητής νοσοκομείου χωρίς να έχει τα προσόντα.

Επέστρεψε στη ΝΔ τον Ιούνιο του 2018.

Σύμφωνα με το βιογραφικό το οποίο συνόδευε την υποψηφιότητά του στις εκλογές του 2007 με τη ΝΔ, ο κ. Πατέρας είναι πτυχιούχος της Φιλοσοφικής Σχολής του Πανεπιστημίου Αθηνών, με 8 χρόνια Μεταπτυχιακές σπουδές, στην Αγγλία με υποτροφία του ΙΚΥ και στη Φιλοσοφική Σχολή του Παν/μίου Αθηνών. Επίσης δίδαξε στο Παιδαγωγικό Τμήμα του Παν/μίου Θεσσαλίας ως καθηγητής με το Ν.407.

Οι επιλογές των διοικητών των νοσοκομείων σε ορισμένες περιπτώσεις προκάλεσαν αντιδράσεις στις τοπικές κοινωνίες, ενίοτε και αναταράξεις στις τοπικές οργανώσεις της Νέας Δημοκρατίας.

Συζητήσεις προκάλεσε εν τω μεταξύ το γεγονός ότι ο νέος διοικητής του νοσοκομείου Καστοριάς Γρηγόρης Χάτσιος είναι κουμπάρος του βουλευτή της περιφέρειας με τη ΝΔ Ζήση Τζηκαλάγια.

Ο κ. Τζηκαλάγιας παραδέχθηκε ότι: Φυσικά και είπα μια καλή κουβέντα στον υπουργό Υγείας, σε συνέντευξη του στο Top Channel, τόνισε όμως πως δεν υπάρχει συγγένεια εξ’ αίματος, το ότι είναι συμμαθητής μου, παιδικός φίλος και μας συνδέει και μια κουμπαριά αυτό δεν έχει καμία σημασία! Δηλαδή όποιος έχει μια προσωπική σχέση με έναν πολιτικό θα πρέπει να αποκλείεται;

Ο πρόεδρος της ΝΟΔΕ Τρικάλων Κώστας Τρέλλης δήλωσε πως δεν ρωτήθηκε η τοπική παράταξη και πως στη συνάντηση που θα έχει στην Αθήνα την Παρασκευή με κεντρικά στελέχη της Ν.Δ θα μεταφέρει την δυσαρέσκεια που υπάρχει.

«Στην επιλογή των διοικητών δεν ρωτήθηκε ούτε η ΝΟΔΕ ούτε ο πρόεδρος της. Το βάρος της απόφασης πέφτει στην επιτροπή η οποία ήταν αρμόδια για την επιλογή. Κάποιοι αυτή τη στιγμή ‘πυροβολούν’ την ΝΟΔΕ. Εγώ θα ήθελα να πω σε αυτό, είναι καλή η ΝΟΔΕ για την επιτυχία όλων των εκλογών του ’19 και τα φέραμε όλα με επιτυχία εις πέρας, αλλά τώρα για επιλογές που δεν βαραίνουν τη ΝΟΔΕ βγαίνουν και τη χτυπάνε. Ακόμα και η προκήρυξη δεν ήταν καλή, δεν έθετε κάποιες δικλείδες ασφαλείας. Υπήρχαν πολλά και άξια στελέχη της ΝΔ υποψήφια για τη θέση αυτή, και εγώ θα προτιμούσα να είχε επιλεγεί κάποιος άλλος που είναι πιο κοντά στην οργάνωση. Την Παρασκευή που θα βρίσκομαι στην Αθήνα για την έναρξη του συνεδρίου, θα μεταφέρω στην κεντρική διοίκηση του κόμματος τις αρνητικές αυτές αντιδράσεις και την έντονη δυσαρέσκεια» δήλωσε ειδικότερα.

ΣΥΡΙΖΑ: «Όργιο ρουσφετιών» στις διοικήσεις νοσοκομείων

«Από τη δεξαμενή των αρίστων στο καλάθι των αχρήστων, ένα ρουσφέτι δρόμο», σχολιάζει ο ΣΥΡΙΖΑ, κάνοντας λόγο για «όργιο ρουσφετιών» και «προκλητικούς διορισμούς» στην υγεία.

«Το επιτελικό κράτος του κ. Μητσοτάκη με τους χιλιάδες μετακλητούς των πλουσιοπάροχων αμοιβών δεν αρκούσε φαίνεται για να απορροφήσει όλα τα «δικά μας γαλάζια παιδιά». Έτσι, τώρα ο πρωθυπουργός μετατρέπει τη Δημόσια Υγεία σε "πάρκινγκ" κουμπάρων, συγγενών και αποτυχημένων πολιτευτών της Ν.Δ., τους οποίους έχρισε διοικητές νοσοκομείων», αναφέρει σε ανακοίνωση του ο ΣΥΡΙΖΑ.

«Δεν ξέρουμε», σχολιάζει, «ποια περίπτωση είναι πιο εξοργιστική: Αυτή του βουλευτή Καστοριάς που ομολογεί σε συνέντευξη πως ο νεοδιορισθείς διοικητής είναι ρουσφέτι του; Ο 82χρονος διοικητής του νοσοκομείου Καρδίτσας που μας ενημερώνει πως προτιμά τον μισθό του διοικητή από τη σύνταξή του και πως του είχε τάξει τη θέση ο ίδιος ο κ. Μητσοτάκης; Ή οι πρόεδροι ΝΟΔΕ Πρέβεζας και Άρτας που διορίστηκαν διοικητές σε... Άρτα και Πρέβεζα και αναγκάζονται να πληρώνουν και οδοιπορικά οι άνθρωποι;».

Ο ΣΥΡΙΖΑ αναφέρει ότι «μιας και ο κ. Μητσοτάκης προεκλογικά έλεγε επί λέξει πως δεν πρόκειται να ανεχτεί «στις διοικήσεις των νοσοκομείων να τοποθετούνται αποτυχημένοι πολιτευτές που αναζητούν μια αργομισθία στο δημόσιο», περιμένουμε να αποπέμψει τον υπουργό Υγείας για το όργιο ρουσφετιών και να ακυρώσει τους προκλητικούς αυτούς διορισμούς».

Αυτοί είναι οι νέοι διοικητές των νοσοκομείων της χώρας